Carsten Koch (S), 1998-01-20:
Stort set alle ordførere har været inde på, at vi her har et forslag, der er særdeles kompliceret.
De fleste ordførere føler en vis skuffelse og siger, at det er mig, der har gjort det kompliceret.
Jeg vil sige, at problemstillingen er kompliceret.
Hr. Kim Behnke siger ligefrem, at hvis vi havde fået gennemført hans tanker, som ikke er helt præciserede endnu, ville hele lovgivningen med ét slag være enklere.
Se, når vi har noget så kompliceret som virksomhedsordningen - for det er vi enige om, hr. Behnke, det er kompliceret - så skyldes det én ting, nemlig hensynet
til erhvervene.
Det er ikke nogen ukendt ting, at en meget stor del af de komplikationer, der er i skattelovgivningen, skyldes, at man har lavet særordninger til gunst for erhvervene.
Vi kunne sagtens gøre skattelovgivningen mere simpel f.eks. ved at fjerne virksomhedsordningen.
Det ville gøre den danske skattelovgivning en hel del simplere, men vi ville også sende en hel del selvstændige erhvervsdrivende ud i en situation, hvor de klart ville blive stillet dårligere.
Sådan synes jeg, at tingene skal fremlægges, hr. Behnke, og ikke på den dér måde, at hvis bare vi havde åbnet for, at alle uden undtagelse kan fremføre deres uudnyttede personfradrag,
så ville dansk skattelovgivning være simpel.
Vrøvl og sludder.
Forslaget her er udarbejdet ud fra de synspunkter, som er formuleret af det nævnte flertal.
De er lavet sådan, så - indrømmet - der er visse værnsregler, men det er ikke værnsreglerne, der gør det her kompliceret.
Det er kompliceret som følge af, at forslaget er fremsat.
Vi kan nævne en hel del.
For det første kan man sige, at det er vanskeligt at administrere, ikke bare for skattemyndighederne - det kan jo være lige meget - men det er også vanskeligt at administrere for skatteyderne.
Og det giver sig selvfølgelig også udslag i, at der er relativt store omkostninger f.eks. til edb-tilretninger m.v., som man vil kunne se i selve forslaget og dets bemærkninger.
Det indebærer også, at skattemyndighederne og skatteyderne skal holde styr på udskudte driftsomkostninger år for år, således at man kan se, hvor meget der er udskudt, og hvor meget der er brugt deraf i de senere år.
Det vil være nødvendigt med to nye felter på selvangivelsen, som begge parter skal følge med i. Det vil også være sådan, at der vil blive forskel på grundlaget for opgørelse af den skattepligtige indkomst og grundlaget for opgørelsen af arbejdsmarkedsbidraget.
Det er heller ikke noget, vi på nogen måde vil få ros for, når det kommer frem, idet der ikke skal tages hensyn til de udskudte driftsomkostninger ved beregning af arbejdsmarkedsbidraget, hverken når driftsomkostningerne udskydes, eller når de senere fradrages. Ordningen vil selvfølgelig også bevirke, at mange iværksættere og andre selvstændige erhvervsdrivende, der ellers ikke havde behov for at bruge virksomhedsordningen, bliver nødt til at bruge virksomhedsordningen, gå over i virksomhedsordningen for at udnytte den, medmindre man skal følge det princip, som hr. Behnke kommer ind på, at alt uudnyttet personfradrag skal fremføres fuldstændig uafhængigt af, om det er erhvervsdrivende eller ej.
Men så skal man da ikke tro, at man kun eller bare tilnærmelsesvis støtter de selvstændige erhvervsdrivende og iværksætterne.
Det er jo selvfølgelig indført, for at man ligesom ikke kan bruge hele milliarden, som det oprindelige forslag jo kostede, men i hvert fald kan indsnævre det til, at man holder sig til dem, der har en vis form for selvstændig virksomhed. Man kan også sige, at det vil sige, at man bliver nødt
til at anvende virksomhedsordningen, og det er oplagt, at det er en kompliceret sag.
Det er klart,
at den, som hr. Frank Aaen var inde på, formentlig vil få en vis opbakning i revisorkredse, for her er der virkelig muligheder for endnu en indkomstgivende aktivitet.
Vi får altså, hvad enten jeg afholder en teknisk gennemgang eller ej - og det skal jeg selvfølgelig give tilsagn om at jeg vil - så vil vi få et stærkt komplicerende regelsæt i skattelovgivningen, og det strider mod de forenklingsønsker, som vi alle sammen har, og som jeg bliver bebrejdet at jeg aldrig nogen sinde prøver at leve op til.
Jeg må sige det på den måde, at jeg altså ikke er i stand til at anbefale det her forslag.
Hvis man vil støtte iværksættere, mener jeg nok, at man kan gøre det på en mere målrettet måde end at lave sådan en gang administrativt meget bøvlet spredhagl, som der her er tale om.